**Konvergencie 2025 v znamení výnimočných recitálov a premiér**

Tlačová správa, 10. február 2025

*„Hudba a krása majú zmysel práve v dobách neistoty.“* – Jozef Lupták

**Jediný človek má schopnosť inšpirovať, meniť a ovplyvňovať svet okolo seba. Presvedčiť sa o tom môžete na 26. ročníku medzinárodného festivalu komornej hudby Konvergencie, ktorý od 13. do 28. marca ponúkne v Bratislave a Banskej Bystrici vo svojom programe osem hudobných večerov s netradičnými sólovými recitálmi.**

Hudba je univerzálny jazyk, ktorý spája ľudí bez ohľadu na dobu, národnosť či rozdiely, ktoré nás odlišujú. Je taká rozmanitá ako samotný svet. Rovnako pestré budú aj jarné Konvergencie. „*Recitál jedného hudobníka je veľmi intímnym a silným spojením hudby, umelca a publika. Neboli by to však Konvergencie, keby v závere viacerých koncertov nevznikli prekvapujúce prepojenia,*“ vysvetľuje umelecký riaditeľ festivalu, violončelista Jozef Lupták.

**Sólové recitály ako priestor pre hlbokú hudobnú výpoveď**  
Na festivalovom pódiu sa v Moyzesovej sieni po šiestich rokoch opäť predstaví **Avi Avital**, prvý mandolinista nominovaný na cenu Grammy. Izraelský virtuóz na Konvergenciách hosťoval už trikrát, tentokrát Slovensko navštívi medzi koncertmi vo Francúzsku, USA a v Belgicku. V interpretácii umelca, ktorý vystupuje v najprestížnejších sálach sveta, zaznejú diela Johanna Sebastiana Bacha, Ernesta Blocha a súčasného talianskeho skladateľa Giovanniho Sollimu. Britský časopis *Gramophone* o Avitalovi napísal, že ide o hudobníka, ktorého umenie dokáže poslucháčov presvedčiť, aby ho nasledovali kdekoľvek. Netradičným bude aj koncert hráčky na kanneli **Anny-Liisy Eller**, ktorá na tomto u nás prakticky neznámom estónskom národnom nástroji uvedie program zostavený zo starej, tradičnej, improvizovanej i súčasnej hudby. Kannel je brnkací strunový nástroj, podobný stredovekému psaltériu, ktorý zaujme technickými aj výrazovými možnosťami a bohatým zvukom, často opisovaným ako „nebeský“. Súčasťou programu bude aj dielo *Silmaja* od súčasnej estónskej skladateľky Heleny Tulve.

**Severské hudobné svety**  
Dvojicu rešpektovaných nórskych umelcov, jazzového kontrabasistu Steinara Raknesa a hráča na hardangerských husliach Nilsa Øklanda, netreba konvergenčnému publiku predstavovať. Obaja sa podieľali na úspešnom medzinárodnom projekte *Building Bridges*, no tentoraz vystúpia so svojou sólovou tvorbou. Huslista, skladateľ a improvizátor **Nils Økland** je hudobník s mimoriadne širokým záberom, od punkrocku až po klasickú hudbu. Vo svojej tvorbe čerpá tiež z bohatej tradície nórskej ľudovej hudby. Renomovaný hudobný časopis *The Wire* jeho štýl označil ako „globálny folk bez nostalgie“. Kritici zdôrazňujú, že magickú atmosféru Øklandovej hudby možno naplno precítiť najmä naživo. Na koncerte si bude možné vypočuť skladby z jeho prvého sólového albumu *Monograph* (ECM, 2009) a improvizácie vychádzajúce z tradícií hry na sláčikových nástrojoch. Kontrabasový virtuóz **Steinar Raknes**, známy aj z oceňovaného jazzového tria Torda Gustavsena, je zároveň invenčným pesničkárom a spevákom. Jeho autentický prejav býva prirovnávaný k ikonám, ako sú Tom Waits či Bruce Springsteen. Na Konvergenciách predstaví vlastné piesne, coververzie aj skladby z albumov *Stillhouse*, *Chasing the Real Things* či *On the Road* a nebudú chýbať ani novinky. „Neklasickým“ bude aj recitál nadžánrového gitaristu **Daniela Salontaya**, známeho zo skupiny Longital. V multimediálnom programe *Zaobraz* sa inšpiroval výtvarnou tvorbou svojho otca, Alexandra Salontaya. Súčasťou vystúpenia bude vizuálna projekcia obrazov v podaní videoartistu Martina Piterku (VJ Kufrík), ktorá umocní atmosféru koncertu a prepojí hudbu s výtvarným umením. Dvojica Raknes – Salontay vystúpi okrem Bratislavy aj v banskobystrickom Hogo Fogo Jazz & Art Clube.

**Premiéry diel slovenských skladateľov**   
V programe Konvergencií nemôže chýbať tvorba slovenských autorov a viacero premiér. Vlastnou kompozíciou bude na festivale debutovať huslista **Milan Paľa**. Výnimočný interpret súčasnej hudby v premiére uvedie svoje dielo *Objekty (Amfisbain-symfónia pre sólové husle)*. Podľa skladateľky Jany Kmiťovej je „*počúvanie tejto symfónie ako pohľad do zatvoreného okna, v ktorom sa deformáciou temna noci a vetrom pohybujúcich sa tieňov každému z nás zjaví ako v nočnom zrkadle náš vlastný obraz. V tomto obraze vystúpia na povrch tie najskrytejšie zranenia a tie najhlbšie záchvevy.*“ Premiérovo zaznejú aj diela Petra Zagara (*Tri divadelné tance*), Miloša Železňáka („*Trifid“*) a Marka Piačeka (*Speranza*) v interpretácii všestranného akordeonistu **Borisa Lenka**, priekopníka súčasného akordeónového repertoáru na Slovensku. Na recitáli uvedie premiérovo aj niekoľko vlastných skladieb pre klavír, bandoneón a akordeón (*Prelúdiá pokoja*, *Intermezzo, Farebné prelúdiá*). Na festivale vystúpi aj violončelista **Jozef** **Lupták**, ktorý uvedie diela svojich obľúbených skladateľov – Vladimíra Godára, vrátane premiéry nového diela, a *Suitu č. 6 D dur BWV 1012 pre sólové violončelo* odJohanna Sebastiana Bacha. O svojom programe povedal: „*Každým dňom v Bachových suitách objavujem niečo nové a dá sa povedať, že sú pre mňa neustálym zdrojom inšpirácie. Na koncerte by som chcel prepojiť Godárov meditatívny a hlboký svet s Bachovým, smerujúcim niekde nad nás k nádeji a radosti, ktorá sa cez jeho hudbu dokáže dostať až do nášho vnútra.*“

**Komplet Prokofievových klavírnych sonát s Ollim Mustonenom**  
Festival vyvrcholí dvojdňovým uvedením kompletných klavírnych sonát Sergeja Prokofieva v interpretácii uznávaného fínskeho klaviristu Olliho Mustonena. Neobyčajný umelec, ktorý nadchol publikum minulý rok na Konvergenciách interpretáciou Mozartových diel, považuje Prokofieva za jednu zo svojich najväčších inšpirácií: „*Prokofiev je pre mňa jedným z najdôležitejších a najbližších skladateľov, život bez jeho hudby si nedokážem predstaviť.“* Deväť klavírnych sonát S. Prokofieva patrí k míľnikom klavírnej literatúry 20. storočia. Skladateľ a zároveň klavírny virtuóz zanechal dielo, ktoré vznikalo tri desaťročia a dodnes fascinuje svojou náročnosťou i emocionálnou intenzitou.Olli Mustonen uviedol Prokofievove klavírne sonáty v najznámejších koncertných sálach, vrátane Helsinki Music Centre, Muziekgebouw Amsterdam či londýnskej Wigmore Hall. Kritika jeho interpretácie často označuje za originálne a provokatívne. Špeciálnym hosťom festivalu bude Prokofievov vnuk, **Gabriel Prokofiev** –skladateľ s inovatívnym prístupom k súčasnej klasickej hudbe, ktorý si vybudoval kariéru aj ako producent tanečnej, grime, elektro a hip-hopovej hudby. Pravidelne spolupracuje so súbormi súčasného tanca, napríklad so Stuttgarter Ballet, Bern Ballet, Birmingham Royal Ballet či Alexander Whitley Dance Company. Aj jeho elektronické kompozície, ktoré zaznejú na Konvergenciách, sú inšpirované svetom súčasného tanca.

**Hudba ako priestor na reflexiu a porozumenie**Konvergencie neponúkajú len hudobné zážitky, ale aj priestor na zamyslenie sa nad úlohou umenia v spoločnosti. Preto festival otvorí 13. marca diskusno-hudobný večer vo Veľkom evanjelickom kostole, kde sa stretnú pražský profesor, teológ a spisovateľ **Tomáš Halík** so slovenským kazateľom, výtvarníkom a spisovateľom **Danielom Pastirčákom**. Ich myšlienky prepoja hudobné vstupy Pjoniho, violončelistu Jozefa Luptáka a organistu Jána Vladimíra Michalka. Vzácnou hostkou večera bude bývalá prezidentka Zuzana Čaputová. „*Žijeme v kritickej dobe, medzi ľuďmi panuje nedôvera, neďaleko nás je vojna, pociťujeme neistotu, akú sme tu dlho nezažili. Veríme, že hudba a umenie sú protikladom tohto všetkého. Ak by tomu tak nebolo, umenie by prestalo plniť svoju katarznú, očistnú úlohu. Hudba a krása majú zmysel práve v dobách neistoty,*“ hovorí Jozef Lupták o význame umenia pre spoločnosť.

Medzinárodný festival komornej hudby Konvergencie podporili Fond na podporu umenia, ZSE a Nadácia Slovenskej sporiteľne. Za podporu ďakujeme aj ďalším partnerom a mediálnym partnerom.  
 **Program**

**13/3/2025 / Veľký evanjelický kostol / 19:00**   
**Čo sa to tu deje?**  
Tomáš HALÍK (CZ), Daniel PASTIRČÁK, slovo   
Jozef LUPTÁK, violončelo / J. V. MICHALKO, organ / PJONI, elektronika / hosť: Zuzana Čaputová, moderuje: Braňo Bezák

**19/3/2025 / Hogo Fogo Jazz & Art Club / 19:00 20/3/2025 / Moyzesova sieň / 19:00**  
**RAKNES – SALONTAY  
Steinar RAKNES** (NO), kontrabas, looper, elektronika   
*skladby a piesne z albumov* *Stillhouse*, *Chasing the real things* *a* *On the road***Daniel SALONTAY**, gitary   
*Zaobraz*, *multimediálny projekt inšpirovaný výtvarnou tvorbou A. Salontaya*

**21/3/2025 / Moyzesova sieň / 19:00**   
**ØKLAND** **– LENKO  
Nils ØKLAND** (NO), hardangerské husle, viola d’amore   
*improvizácie inšpirované tradičnou nórskou hudbou a kompozície z albumu Monograph***Boris LENKO**, akordeón, bandoneón, klavír  
*P. Zagar, M. Železňák, M. Piaček, B. Lenko (premiéry)*

**22/3/2025 / Moyzesova sieň / 19:00**   
**PAĽA** **– ELLER  
Milan PAĽA**, husle   
*M. Paľa: Objekty (Amfisbain-symfónia pre sólové husle)***Anna-Liisa ELLER** (EE), kannel   
*W. Byrd, J. H. Kapsberger, J. Dowland, H. Tulve, G. Frescobaldi, D. Kellner,* *J. S. Bach, G. Z. Romano, T. Hume, A. Mudarra, J.-Ph. Rameau*

**23/3/2025 / Moyzesova sieň / 19:00**  
**AVITAL – LUPTÁK  
Avi AVITAL** (IL), mandolína  
*J. S. Bach, E. Bloch, G. Sollima*  
**Jozef LUPTÁK**, violončelo   
*J. S. Bach, V. Godár*

**26/3/2025 / Moyzesova sieň / 19:00**   
**PROKOFIEV – MUSTONEN**  
**Gabriel PROKOFIEV** (UK), elektronika

**Olli MUSTONEN** (FI), klavír

*S. Prokofiev:* *Hudba pre deti, op. 65*

*G. Prokofiev:* *Suita pre klavír* (premiéra)

*G. Prokofiev:* *HOWL!*, *Strange Blooms*

**27/3 – 28/3/2025 / Moyzesova sieň / 19:00**   
**SERGEJ PROKOFIEV: KOMPLETNÉ KLAVÍRNE SONÁTY  
Olli MUSTONEN** (FI), klavír   
*S. Prokofiev*: *klavírne sonáty č. 1 – 9*